CELEX: 32020R0231
Language: sk
Date: 2020-02-18 00:00:00
Title: Nariadenie Rady (EÚ) 2020/231 z 18. februára 2020 o zmene nariadenia (EÚ) 2018/1977, ktorým sa otvárajú autonómne colné kvóty Únie na určité produkty rybárstva na obdobie rokov 2019 – 2020 a stanovuje sa ich správa

20.2.2020   
               
               
                  SK
               
               
                  Úradný vestník Európskej únie
               
               
                  LI 47/1
               
            
         NARIADENIE RADY (EÚ) 2020/231
         z 18. februára 2020
         o zmene nariadenia (EÚ) 2018/1977, ktorým sa otvárajú autonómne colné kvóty Únie na určité produkty rybárstva na obdobie rokov 2019 – 2020 a stanovuje sa ich správa
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 31,
         so zreteľom na návrh Európskej komisie,
         keďže:
         
                     (1)
                  
                  
                     Nariadením Rady (EÚ) 2018/1977 (1) sa otvárajú autonómne colné kvóty Únie na určité produkty rybárstva na obdobie 2019 – 2020 a stanovuje sa ich správa. Pre každú colnú kvótu sa stanovili vhodné objemy, aby sa zabezpečilo primerané zásobovanie spracovateľského priemyslu Únie na obdobie 2019 – 2020.
                  
               
                     (2)
                  
                  
                     V rámci uplatniteľnej colnej kvóty s poradovým číslom 09.2750 uvedenej v prílohe k nariadeniu (EÚ) 2018/1977 jediné produkty, na ktoré sa vzťahuje číselný znak KN ex 0305 20 00 s kódom TARIC 35 sú tie, ktoré zodpovedajú opisu „tvrdé rybie ikry, čistené, zbavené prilipnutých čiastok rybích vnútorností a jednoducho solené alebo v slanom náleve, na výrobu kaviárových náhradok“.
                  
               
                     (3)
                  
                  
                     V nariadení Rady (EÚ) 2015/2265 (2), ktoré predchádzalo nariadeniu (EÚ) 2018/1977, však príslušná colná kvóta odkazovala na číselný znak KN ex 1604 32 00 s kódom TARIC 20, čo sú výrobky, ktoré zodpovedajú opisu „tvrdé rybie ikry, prané, očistené od prídavných orgánov a jednoducho solené alebo v slanom náleve, na spracovanie kaviárových náhradok“.
                  
               
                     (4)
                  
                  
                     Nezrovnalosti medzi týmito dvoma nariadeniami pokiaľ ide o príslušné číselné znaky KN v súvislosti s rovnakým poradovým číslom spôsobili pre spracovateľský priemysel Únie problémy pri výklade príslušných ustanovení a pri pochopení rozdielu medzi danými dvomi číselnými znakmi KN. Tento nedostatok jasnosti mal negatívny vplyv na spracovateľský priemysel Únie.
                  
               
                     (5)
                  
                  
                     Je vhodné zmeniť zoznam produktov, na ktoré sa vzťahuje colná kvóta s poradovým číslom 09.2750 tak, aby na vymedzené obdobie jedného roka zahŕňala číselný znak KN ex 1604 32 00 s kódom TARIC 20. Okrem toho by sa mala doplniť aj poznámka pod čiarou s odkazom na tento číselný znak KN a kód TARIC a obdobie od 1. januára 2019 do 31. decembra 2019.
                  
               
                     (6)
                  
                  
                     Nariadenie (EÚ) 2018/1977 by sa preto malo zodpovedajúcim spôsobom zmeniť.
                  
               
                     (7)
                  
                  
                     Obdobie prvého roka, v ktorom sa uplatňujú kvóty otvorené nariadením (EÚ) 2018/1977, trvá od 1. januára 2019 do 31. decembra 2019. Keďže je potrebné zabezpečiť rovnaké zaobchádzanie s hospodárskymi subjektmi a vzhľadom na to, že colná kvóta pod poradovým číslom 09.2752 ešte nie je vyčerpaná, malo by sa toto nariadenie uplatňovať so spätnou účinnosťou od 1. januára 2019, aby hospodárske subjekty používajúce tvrdé rybie ikry (hotové výrobky) mohli nepretržite využívať zvýhodnené clo počas obmedzeného časového obdobia. V dôsledku toho by malo toto nariadenie nadobudnúť účinnosť okamžite,
                  
               PRIJALA TOTO NARIADENIE:
         
            Článok 1
            Tretí riadok prílohy k nariadeniu (EÚ) 2018/1977 (poradové č. 09.2750) sa mení takto:
            
                        1.
                     
                     
                        Zápis v stĺpci s nadpisom „Číselný znak KN“ sa nahrádza takto:
                        „ex0305 20 00
                        ex 1604 32 00“.
                     
                  
                        2.
                     
                     
                        Zápis v stĺpci s nadpisom „Kód TARIC“ sa nahrádza takto:
                        „35
                        20“.
                     
                  
                        3.
                     
                     
                        V stĺpci „Opis“ sa za slová „kaviárových náhradok“ dopĺňa táto poznámka pod čiarou:
                        „V prípade kódu TARIC 1604320020 sa táto colná kvóta uplatňuje od 1. januára 2019 do 31. decembra 2019.“
                     
                  
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 1. januára 2019.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 18. februára 2020
            
               
                  Za Radu
               
               
                  predseda
               
               Z. MARIĆ
            
         
         
            (1)  Nariadenie Rady (EÚ) 2018/1977 z 11. decembra 2018, ktorým sa otvárajú autonómne colné kvóty Únie na určité produkty rybárstva na obdobie rokov 2019 – 2020 a stanovuje sa ich správa (Ú. v. EÚ L 317, 14.12.2018, s. 2).
         
            (2)  Nariadenie Rady (EÚ) 2015/2265 zo 7. decembra 2015, ktorým sa otvárajú autonómne colné kvóty Únie na určité produkty rybárstva na obdobie rokov 2016 – 2018 a stanovuje sa ich správa (Ú. v. EÚ L 322, 8.12.2015, s. 4).